Sanjati (album)

Sanjati je treći album sarajevske pop-rok grupe Crvena jabuka, kojeg je objavila zagrebačka izdavačka kuća Jugoton 1988. Snimljen je u studiju Rockoko vlasnika Želimira Babogredca u mjestu Bošnjaci kod Vinkovaca.
S ovim albumom grupa Crvena jabuka ostvarila je veliki uspjeh kod publike, a prva pjesma "Zovu nas ulice" odsvirana je po uzoru na rane The Beatles, a uradili su njihov prepjev "Twist and Shout" sa "Sviđa mi se ova stvar". Pjesma "Ti znaš" urađena je po uzoru na irsku rok grupu U2 sa električnom gitarom koja veoma podsjeća na sviranje gitariste the Egde (David Howard Evans). Tu su i balade "Oči su se navikle na mrak", "Vozovi prolaze" i naslovna "Sanjati" koje su uvijek prisutne na njihovim studijskim albumima. B-stranu otvara "Ima nešto od srca do srca" odsvirana u stilu britanske rok grupe Dire Straits i gitare koja podsjeća na sviranje Marka Knopflera. Za njom slijedi ljetna pjesma "Malo ćemo da se kupamo" odsvirana u reggae stilu, koji je u to vrijeme popularisao britanski sastav UB40. "Na dlanu mi piše" je povratak na njihov zvuk s prvog albuma uz istaknute riffove i solo na električnoj gitari u sredini pjesme, koji podsjeća na sviranje gitariste Eddija Van Halena iz američke hard rok grupe Van Halen. Većina pjesama bile su hitovi i često su se u to vrijeme mogle čuti na tadašnjim jugoslavenskim radio i televijskim stanicama. Album je bio prodat u 250.000 primjeraka i kao takav je bio jedan od najbolje prodavanih albuma u bivšoj Jugoslaviji. Tokom snimanja ovog albuma grupi su se priključila dva nova člana, bas-gitarist Zoran Šerbedžija i klavijaturist Zlatko Volarević. U drugoj polovini 1988. godine bas-gitaristu je zamijenio Branko Salka i u takvom sastvu grupa Crvena jabuka ostala je do 1994. godine.

"Sanjati" je bio prvi album koji je producirao Nikša Bratoš, multiinstrumentalista iz Zagreba koji je prije Crvene jabuke svirao s grupom Valentino. Od 1994. godine je postao službeni član Crvene jabuke.
Objavljivanja ovog albuma predstavlja značajan događaj na sarajevskoj pop rok sceni s kraja 1980-ih. Ubrzo nakon toga krenuli su na turneju tokom koje su odsvirali 180 koncerata. Fotografiju za omot albuma uradio je Kemal Hadžić, a dizajn Davor Papić.

 Spisak pjesama 
Aranžmani: Crvena Jabuka

Producent: Nikša Bratoš

Sve pjesme napisao: Zlatko Arslanagić

"Twist and shout" (Medley-Russell)

Tekst: Zlatko Arslanagić

Snimano u studiju "Rockoko"

Snimatelji: Želimir Babogredac i Nikša Bratoš

"Zovu nas ulice"
"Ne daj na sebe"
"Sviđa mi se ova stvar" (Twist and shout)
"Ti znaš"
"Oči su se navikle na mrak"
"Ljeta koja dolaze"
"Ima nešto od srca do srca"
"Malo ćemo da se kupamo"
"Zvona zvone"
"Vozovi prolaze"
"Na dlanu mi piše"
"Sanjati" 
"Zbogom pameti"

 Članovi grupe 
Dražen Žerić - Žera, vokal, klavijature
Zlatko Arslanagić - Zlaja, gitara
Darko Jelčić - Cunja, bubnjevi, udaraljke

 Ostali 
Nikša Bratoš- gitara, bas, klavijature

 Reference 

Kategorija:Albumi Crvene jabuke
Kategorija:Albumi iz 1988.
Kategorija:Albumi u izdanju Jugotona